Konstabels 4 jaar tronk toe oor omkoopgeldFoto bloot ter illustrasie. (Argieffoto: SAPD) Twee polisiekonstabels is tot vier jaar direkte gevangenisstraf gevonnis nadat hulle daaraan skuldig bevind is dat hulle omkoopgeld van R1 000 ontvang het. Lumka Mahanjana, woordvoerder van die Nasionale Vervolgingsgesag (NVG), het gesê Peter Seshoka (40) en Zakhele Ronnie Mtsheni (40) se skuldigbevinding spruit uit ’n voorval wat in Februarie 2019 plaasgevind het. Die klaer het in sy motor by Centurion Mall gesit toe die twee konstabels hom genader en gesê het sy motor lyk verdag waarna hulle geëis het om dit te deursoek. “Hulle het gesien dat die lisensieskyf verval het, maar steeds binne die grasietydperk was. “Die beamptes het vir die motoris twee opsies gegee – óf hy volg hulle na die polisiestasie en betaal borgtog van R5 000 óf hy gee vir hulle R1 000. Nadat hy besluit het om die R1 000 te betaal, het die beamptes sy besittings gevat terwyl hy die geld gaan trek het.” Die motoris het die voorval by die polisie aangemeld. Ná ’n ondersoek deur die polisie se teenkorrupsie-eenheid is die beamptes aangekla en later op waarskuwing vrygelaat nadat hulle in die hof verskyn het. Hulle het onskuldig gepleit op die aanklagte teen hulle. Cassius Mona, die staatsaanklaer, het ter strafverswaring die hof gevra om ’n vonnis op te lê wat ’n sterk boodskap sal uitstuur dat korrupsie nie geduld word nie, veral nie in ’n land waar polisiebeamptes van korrupsie beskuldig word en nie nougeset is in die uitvoering van hul pligte nie. Hy het verder aan die hof gesê die twee konstabels moes van beter geweet het aangesien hulle in ’n vertrouens- en gesagsposisie geplaas is. Die NVG het die vonnis verwelkom.